钦定古今图书集成/明伦汇编/交谊典/第072卷 > 《送袁校书归秘书省序》前人
## 钦定古今图书集成/明伦汇编/交谊典/第072卷 > 《送袁校书归秘书省序》前人

“国朝以进士擢第，为入官者，千仞之梯；以兰台校书，
为黄绶者，九品之英。其有折桂枝，坐芸阁，非名声衰
落，体命轗轲，不十数岁，公卿之府，缓步而登之。”袁生富有春秋，挺豪健之姿，心气刚明，端行美文。余始见
于海昏，抵湓浦，西游长安，长安士大夫甚多之。日者
昌黎韩公尹京兆，朗鉴之下应乡试，浩浩千辈，生为
甲冠，繇是为《闻秀才》焉。天官侍郎以判铨调士，生涉
高级，繇是授雠校之官焉。於戏！人之生也，患词不修，
诚不立，苟进取行己者，尽似生也。欲逃问望，傲富贵，
其可得乎？去年秋，有休澣之请，来觐于伯兄，展礼于
亚相，棣萼增韡韡之盛，宾主得厌厌之乐。道光事备，
青春北归，柳出帝里，兰芳省署，啸侣持觞，吟弄风月，
藉藉当年，为乐。如何？走以嘉礼，一来江夏，相值于诸
侯之馆，因得与群彦赋《祖行诗》，实亦从此旋归旧隐，
偶长松老鹤为度时之适，岂复以华鬓为肺肠之虑
哉？中朝珪组君子，太半皆匡庐之旧，间阔久矣，为余
揖其休畅也。